|  |
| --- |
| PATVIRTINTA |
| Klaipėdos miesto savivaldybės |
| tarybos 2019 m. rugsėjo 24 d. |
| sprendimu Nr. T1-295 |

**DALINIO FINANSAVIMO SKYRIMO VIENBUČIAMS, DVIBUČIAMS IR DAUGIABUČIAMS GYVENAMIESIEMS NAMAMS PRIJUNGTI PRIE KLAIPĖDOS MIESTO GERIAMOJO VANDENS TIEKIMO IR NUOTEKŲ TVARKYMO INFRASTRUKTŪROS TVARKOS aPRAŠAS**

**I SKYRIUS**

**BENDROSIOS NUOSTATOS**

1. Klaipėdos miesto savivaldybė (toliau – Savivaldybė), skatindama privačius (fizinius) asmenis naudotis geriamojo vandens tiekimo ir nuotekų tvarkymo paslaugomis Klaipėdos mieste, skiria dalinį finansavimą vienbučiams, dvibučiams irdaugiabučiams gyvenamiesiems namams prijungti prie akcinės bendrovės „Klaipėdos vanduo“ ar Klaipėdos miesto savivaldybės nuosavybės teise ar kitu teisėtu pagrindu valdomų centralizuotų geriamojo vandens tiekimo ir nuotekų tinklų.

2. Dalinio finansavimo skyrimo vienbučiams, dvibučiams ir daugiabučiams gyvenamiesiems namams prijungti prie Klaipėdos miesto geriamojo vandens tiekimo ir nuotekų tvarkymo infrastruktūros tvarkos aprašas (toliau – Aprašas) nustato namams prijungti prie vandens tiekimo ir nuotekų tinklų (statybos darbams vykdyti) skiriamų lėšų dydį ir tvarką.

3. Dalinis finansavimas skiriamas vienbučių ar dvibučių namų savininkams bei daugiabučių gyvenamųjų namų butų savininkams (butų savininkams gali atstovauti daugiabučių gyvenamųjų namų bendrojo naudojimo objektų valdytojai) namams prie centralizuotų geriamojo vandens ir nuotekų tinklų prijungti – vandens tinklo (įvado) ir (ar) nuotekų tinklo (išvado) statybos darbams (toliau – finansuojamas objektas), kai name naudojamas geriamasis vanduo iš vietinio gręžinio arba šulinio, o namo vidaus nuotekų tinklai prijungti prie nuotekų išgriebimo duobės arba savininkai naudojasi lauko tualetais, užbaigus įvado ir (arba) išvado statybos darbus ir su akcine bendrove „Klaipėdos vanduo“ sudarius vandens tiekimo ir nuotekų tvarkymo sutartį.

4. Dalinis finansavimas vienbučių ar dvibučių namų savininkams bei daugiabučių gyvenamųjų namų butų savininkams (butų savininkams gali atstovauti daugiabučių gyvenamųjų namų bendrojo naudojimo objektų valdytojai), gali būti skiriamas:

4.1. namams prijungti prie centralizuotos geriamojo vandens tiekimo ir nuotekų tvarkymo infrastruktūros;

4.2. namams prijungti prie centralizuotos nuotekų tvarkymo infrastruktūros, kai yra sutartis su akcine bendrove „Klaipėdos vanduo“ dėl geriamojo vandens tiekimo;

4.3. namams prijungti prie centralizuotos geriamojo vandens tiekimo infrastruktūros, kai namai prijungti prie centralizuotos nuotekų tvarkymo infrastruktūros ir yra sutartis su akcine bendrove „Klaipėdos vanduo“ dėl nuotekų tvarkymo.

**II SKYRIUS**

**DALINIO FINANSAVIMO DYDIS**

5. Klaipėdos mieste vienbučiams, dvibučiams ir daugiabučiams gyvenamiesiems namams prijungti prie centralizuotos geriamojo vandens tiekimo ir nuotekų tvarkymo infrastruktūros skiriamas negrąžinamas Savivaldybės dalinis finansavimas 50 proc. atliktų finansuojamo objekto statybos darbų vertės, neviršijant 1000 (vienas tūkstantis) Eur sumos.

**III SKYRIUS**

**SĄVOKOS**

6. Apraše vartojamos sąvokos:

6.1. **Akcinė bendrovė „Klaipėdos vanduo“ –** viešasis vandens tiekėjas Klaipėdos mieste, teikiantis išvadas dėl galimybės prisijungti prie vandentiekio ir (ar) nuotekų tinklų, atsižvelgdamas į techninius reikalavimus tikrinantis asmenų, siekiančių gauti dalinį finansavimą, teikiamus dokumentus, darbo grupėje kartu su Savivaldybės atstovais priimantis sprendimus dėl dalinio finansavimo skyrimo.

6.2. **Asmenys, siekiantys gauti dalinį finansavimą,** – vienbučių, dvibučių ir daugiabučių (gali būti atstovaujami daugiabučio namo bendrojo naudojimo objektų valdytojų) gyvenamųjų namų butų savininkai (tik fiziniai asmenys).

6.3. **Darbo grupė** – Savivaldybės administracijos direktoriaus įsakymu sudaryta kompetentingų asmenų grupė, kuri vadovaujasi Savivaldybės administracijos direktoriaus patvirtintais nuostatais nagrinėjant asmenų prašymus ir priimant sprendimus dėl dalinio finansavimo skyrimo.

6.4. **Daugiabučio gyvenamojo namo bendrojo naudojimo objektų valdytojas –** daugiabučio namo butų ir kitų patalpų savininkų bendrija, jungtinės veiklos sutartimi įgaliotas asmuo arba kitas daugiabučio namo butų ir kitų patalpų savininkų sprendimu ir sutartimi įgaliotas asmuo, kuriam teisės aktai leidžia teikti turto administravimo paslaugas, arba pagal Lietuvos Respublikos civilinio kodekso 4.84 straipsnį paskirtas bendrojo naudojimo objektų administratorius.

6.5. **Išvadas** – gulsčias vamzdis, kybantis pastate ar įkastas grunte, kuriuo nuotekos iš stovų arba pirmojo aukšto įlajų teka į kiemo nuotakyną.

6.6. **Įvadas** – pirma vamzdyno atkarpa, jungianti pagal vandens tekėjimo kryptį viešojo vandens tiekimo skirstomąjį tinklą su vartotojui priklausančio pastato ar teritorijos tinklu.

6.7. **Namas –** vienbutis, dvibutis ar daugiabutis gyvenamasis namas, pripažintas tinkamu naudoti pagal paskirtį, užregistruotas valstybės įmonės Registrų centre iki Savivaldybės tarybos sprendimo „Dėl Dalinio finansavimo skyrimo vienbučiams, dvibučiams ir daugiabučiams gyvenamiesiems namams prijungti prie Klaipėdos miesto nuotekų tinklų tvarkos aprašo patvirtinimo“ įsigaliojimo datos, kuriame asmenys, siekiantys gauti dalinį finansavimą, yra deklaravę gyvenamąją vietą.

6.8. **Nuotekų keltuvas** – įtaisas nuotekoms perkelti iš žemesnio lygio į aukštesnį (pvz., siurblys)

6.9. **Vandens apskaitos mazgas** – pastato vandentiekio dalis, kurioje sumontuota armatūra ir matavimo prietaisai, skirti vartojamo vandens kiekiui matuoti ir tikrinti.

**IV SKYRIUS**

**PRAŠYMŲ GAUTI DALINĮ FINANSAVIMĄ PATEIKIMAS IR NAGRINĖJIMAS**

7. Asmenys, siekiantys gauti dalinį finansavimą, nustatytos formos prašymus (1 priedas) daliniam finansavimui gauti teikia Savivaldybės administracijai 2019 metais – iki lapkričio 1 d., 2020 ir vėlesniais metais – iki spalio 1 d.

8. Kartu su prašymu pateikiami šie dokumentai:

8.1. namo (buto) nekilnojamojo turto registro centrinio duomenų banko išrašas;

8.2. projektavimo (prisijungimo) sąlygos namo vandens tiekimo ir (ar) buitinių nuotekų infrastruktūros sujungimo su centralizuota vandens tiekimo ir (ar) buitinių nuotekų infrastruktūra techniniam projektui rengti;

8.3. namo vandens tiekimo ir (ar) buitinių nuotekų sistemos sujungimo su centralizuota geriamojo vandens tiekimo ir buitinių nuotekų infrastruktūra techninis projektas arba supaprastintas projektas su statybą leidžiančiu dokumentu (jei yra privalomas);

8.4. Civilinio kodekso 4.85 straipsnio 1 dalyje nustatyta tvarka priimtas daugiabučio gyvenamojo namo butų ir kitų patalpų savininkų daugumos pritarimas prisijungti prie centralizuotų vandens tiekimo ir (arba) buitinių nuotekų tinklų (kai kreipiasi daugiabučio gyvenamojo namo bendrojo naudojimo objektų valdytojas);

8.5 statybos darbų sąmata (apskaičiavimai);

8.6. Aprašo 4.2 papunktyje numatytu atveju, kai namas prijungtas prie miesto centralizuotos geriamojo vandens tiekimo sistemos ir pateikiama sutartis su AB „Klaipėdos vanduo“ dėl geriamojo vandens tiekimo, teikiami tik su nuotekų išvado statyba susiję dokumentai;

8.7. Aprašo 4.3 papunktyje numatytu atveju, kai namas prijungtas prie miesto centralizuotos nuotekų tvarkymo infrastruktūros ir pateikiama sutartis su AB „Klaipėdos vanduo“ dėl nuotekų tvarkymo, teikiami tik su geriamojo vandens įvado statyba susiję dokumentai;

8.8. asmenų, siekiančių gauti dalinį finansavimą, deklaruotą gyvenamąją vietą įrodantys dokumentai.

9. Savivaldybės administracijos darbuotojas, atsakingas už prašymų priėmimą, patikrina ar visi reikiami dokumentai pateikti ir užpildyti.

10. Prašymus nagrinėja ir teisę gauti dalinį finansavimą nustato iš Savivaldybės darbuotojų ir akcinės bendrovės „Klaipėdos vanduo“ specialistų sudaryta darbo grupė (toliau – darbo grupė), kuri priima sprendimus dėl namų įtraukimo į asmenų, kuriems planuojama skirti dalinį finansavimą, sąrašą ir informuoja šiuos asmenis. Darbo grupės sudėtis, jos sudarymo ir sprendimų priėmimo tvarka nustatoma atskiru Savivaldybės administracijos direktoriaus įsakymu. Prašymai nagrinėjami vieną paskirtą dieną kiekvieną mėnesį.

11. Prašymas nesvarstomas, jei pateikiami neteisingi duomenys. Šiuo atveju asmenys, siekiantys gauti dalinį finansavimą, per 20 darbo dienų informuojami apie prašymo nesvarstymo priežastis, suteikiant galimybę ištaisyti klaidas.

12. Namams prijungti prie centralizuotų vandentiekio ir (ar) nuotekų tinklų reikalingų lėšų poreikį Savivaldybė įtraukia į kitų metų Savivaldybės biudžetą.

13. Tuo atveju, kai Savivaldybės biudžete daliniam finansavimui skirtų asignavimų nepakanka visiems prašymams tenkinti, darbo grupė, priimdama sprendimą dėl prašymų tenkinimo, vadovaujasi šiais atrankos kriterijais prašymams tenkinti einamaisiais metais:

13.1. projektas įgyvendinamas prisijungiant prie Europos Sąjungos lėšomis įrengtų tinklų;

13.2. nepasiturintys gyventojai (pagal Lietuvos Respublikos piniginės socialinės paramos nepasiturintiems gyventojams įstatymą);

13.3. daugiavaikės šeimos;

13.4. asmenys įsirengę nuotekų kaupimo rezervuarą ar naudojasi lauko tualetu;

13.5. asmenys pastate įsirengę vandens tiekimo ir nuotekų šalinimo sistemas.

14. Apie priimtą darbo grupės sprendimą dėl namo įtraukimo į kitų metų projektų sąrašą per 20 darbo dienų Savivaldybė informuoja prašymus pateikusius asmenis.

15. Namams prijungti prie centralizuotų vandens tiekimo ir nuotekų tinklų sudaroma sutartis (sutarties, sudaromos su vienbučių, dvibučių namų savininkais, forma pateikta 2 priede, sutarties, sudaromos su daugiabučių gyvenamųjų namų bendrojo naudojimo objektų valdytojais, forma pateikta 3 priede).

16. Atlikus prijungimo darbus ir pateikus tai pagrindžiančius dokumentus į asmenų, siekiančių gauti dalinį finansavimą, banko sąskaitą per 3 mėnesius pervedama sutartyje nustatyta suma.

17. Asmenys, siekiantys gauti dalinį finansavimą, Savivaldybei pateikia prašymą apmokėti atliktus statybos darbus ir šių darbų atlikimą pagrindžiančių dokumentų kopijas:

17.1. statybos darbų rangovo parinkimo konkurso būdu dokumentų (nuostata taikoma tik tada, kai daugiabučio namo butų savininkams atstovauja daugiabučio namo bendrojo naudojimo objektų valdytojas);

17.2. statybos darbų rangos sutarties (nuostata taikoma tik tada, kai daugiabučio namo butų savininkams atstovauja daugiabučio namo bendrojo naudojimo objektų valdytojas);

17.3. atliktų darbų akto (nuostata taikoma tik tada, kai daugiabučio namo butų savininkams atstovauja daugiabučio namo bendrojo naudojimo objektų valdytojas);

17.4. sutarties kopiją su uždarąja akcine bendrove „Klaipėdos vanduo“ dėl geriamojo vandens tiekimo ir nuotekų tvarkymo sudarytą po šio Aprašo patvirtinimo;

17.5. statybos darbų apmokėjimo rangovui sąskaitos faktūros.

**V SKYRIUS**

**BAIGIAMOSIOS NUOSTATOS**

18. Įgyvendinant Aprašo nuostatas priimami sprendimai ir veiksmai gali būti skundžiami teisės aktų nustatyta tvarka.

19. Už Aprašo nuostatų nevykdymą ar netinkamą vykdymą taikoma teisės aktų nustatyta atsakomybė.

\_\_\_\_\_\_\_\_\_\_\_\_\_\_\_\_\_\_\_\_\_\_\_